sagorsarker/bangla-wikipedia huggingface dataset:
লিয়াম ডেল্যাপ

লিয়াম ররি ডেল্যাপ (, ; জন্ম: ৮ ফেব্রুয়ারি ২০০৩; লিয়াম ডেল্যাপ নামে সুপরিচিত) হলেন একজন ইংরেজ পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব চেলসির হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় হিসেবে খেলেন।
২০১৮ সালে, ডেল্যাপ ইংল্যান্ড অনূর্ধ্ব-১৬ দলের হয়ে ইংল্যান্ডের বয়সভিত্তিক পর্যায়ে অভিষেক করেছেন।
লিয়াম ররি ডেল্যাপ ২০০৩ সালের ৮ই ফেব্রুয়ারি তারিখে ইংল্যান্ডের উইনচেস্টারে জন্মগ্রহণ করেছেন এবং সেখানেই তার শৈশব অতিবাহিত করেছেন।
ডেল্যাপ ইংল্যান্ড অনূর্ধ্ব-১৬, ইংল্যান্ড অনূর্ধ্ব-১৭, ইংল্যান্ড অনূর্ধ্ব-১৮, ইংল্যান্ড অনূর্ধ্ব-১৯, ইংল্যান্ড অনূর্ধ্ব-২০ এবং ইংল্যান্ড অনূর্ধ্ব-২১ দলের হয়ে খেলার মাধ্যমে ইংল্যান্ডের প্রতিনিধিত্ব করেছেন। ২০১৮ সালের ১৫ই ফেব্রুয়ারি তারিখে তিনি বেলজিয়াম অনূর্ধ্ব-১৬ দলের বিরুদ্ধে ম্যাচে ইংল্যান্ড অনূর্ধ্ব-১৬ দলের হয়ে আন্তর্জাতিক পর্যায়ে অভিষেক করেছেন।
পল এ. ওয়াকার (মনোবিজ্ঞানী)

পল অ্যালেন ওয়াকার (২৯ সেপ্টেম্বর, ১৯৪৬ – ১৬ নভেম্বর, ১৯৯১) ছিলেন একজন আমেরিকান সামাজিক মনোবিজ্ঞানী এবং HBIGDA-এর প্রতিষ্ঠাতা সভাপতি, যা বর্তমানে ট্রান্সজেন্ডার স্বাস্থ্য নিয়ে বিশ্ব পেশাজীবী সংস্থা (WPATH) নামে পরিচিত। তিনি জানুস ইনফরমেশন ফ্যাসিলিটির পরিচালক হিসেবেও দায়িত্ব পালন করেছিলেন।
ওয়াকার ১৯৭৬ সালে ইউনিভার্সিটি অফ রচেস্টার থেকে সামাজিক মনোবিজ্ঞানে ডক্টরেট ডিগ্রি অর্জন করেন। তিনি জন মানি-এর সঙ্গে জনস হপকিন্স ইউনিভার্সিটি স্কুল অফ মেডিসিন-এর সাইকোহরমোনাল রিসার্চ অফিসের মাধ্যমে গবেষণা করেন।
ওয়াকার ১৯৭৬ সালে গ্যালভেস্টনে ইউনিভার্সিটি অফ টেক্সাস মেডিকেল ব্রাঞ্চ-এ একটি যৌন অপরাধী পুনর্বাসন কর্মসূচি শুরু করেন। তিনি সেখানে একটি জেন্ডার ক্লিনিকও পরিচালনা করতেন।
ওয়াকার ১৯৮০-এর দশকের শুরুতে তার ব্যক্তিগত চিকিৎসা চর্চা শুরু করেন এবং পরে তা স্থানান্তর করেন ১৯৫২ ইউনিয়ন স্ট্রিট, সান ফ্রান্সিসকো, ক্যালিফোর্নিয়ায়। সেখানে তিনি ট্রান্সজেন্ডার রোগীদের, বিশেষ করে জেন্ডার ডিসফোরিয়া-তে আক্রান্ত যেসব ব্যক্তি জন্মলিঙ্গের সঙ্গে ভিন্ন লিঙ্গে নিজেদের পরিচয় দেন, তাদের চিকিৎসা করতেন। পরে তিনি প্রকাশ্যে সমকামী হিসেবে আত্মপ্রকাশ করেন এবং সান ফ্রান্সিসকোর জনপ্রিয় সমকামী এলাকায়, ক্যাস্ট্রো স্ট্রিটে বসবাস করতেন। তিনি সেখান থেকেই লিঙ্গ পরিবর্তন সার্জারি (SRS) চাওয়া রোগীদের সাহায্য করতেন মৃত্যুর আগ পর্যন্ত। সাধারণত, তিনি রোগীদের "উদ্বেগ"-এর নির্ণয় দিতেন যাতে রোগীর পরিচয় গোপন রাখা যায় এবং চিকিৎসক-রোগীর মধ্যে গোপনীয়তা বজায় থাকে, যতক্ষণ না তারা বাস্তব জীবনের পরীক্ষা শুরু করে, যা বর্তমানে "সামাজিক রূপান্তর" নামে পরিচিত। SRS-এর আগে, একজন ব্যক্তিকে অন্তত এক বছর তার চাওয়া লিঙ্গ অনুযায়ী জীবনযাপন করতে হয়।
ওয়াকার ১৯৯১ সালের নভেম্বর মাসে এইডস-জনিত জটিলতায় মারা যান।
বিলং টু

বিলং টু হল এলজিবিটিকিউ কিশোর-কিশোরীদের একটি সংস্থা যা আয়ারল্যান্ডে ১৪ থেকে ২৩ বছর বয়সী তরুণদের জন্য কাজ করে। এটি একটি নিবন্ধিত দাতব্য সংস্থা এবং আয়ারল্যান্ডের শিক্ষা মন্ত্রণালয় কর্তৃক সমর্থিত। এই সেবাটি ২০০৩ সালের মার্চ মাসে প্রতিষ্ঠিত হয়।
২০১১ সালের জুন মাসে এই সংস্থাটি ইউরোপীয় শরণার্থী তহবিল থেকে অর্থ সহায়তা পায়, যা তাদের যৌন পরিচয় সংক্রান্ত নিপীড়নের কারণে আয়ারল্যান্ডে আশ্রয়প্রার্থী তরুণ শরণার্থীদের সহায়তা প্রদানে সক্ষম করে। ২০১২ সালের জানুয়ারিতে, জাতিসংঘ শরণার্থী কমিশনের আয়ারল্যান্ড অফিসের প্রধান সংস্থাটির এলজিবিটি শরণার্থীদের সহায়তার কাজের প্রশংসা করেন এবং একে "বিশ্বমানের একটি সেরা চর্চার মডেল" হিসেবে আখ্যায়িত করেন।
বিলং টু-এর উৎপত্তি হয় ডাবলিন ভিত্তিক একটি প্রাক্তন কিশোর-কিশোরী সংগঠন আউটইউথ থেকে, যা গে সুইচবোর্ড ডাবলিনের সহায়তায় স্বেচ্ছাসেবকদের দ্বারা পরিচালিত হতো। স্বেচ্ছাসেবীদের দ্বারা পরিচালিত হওয়ায় এটির কার্যক্রম অনেক সময় অনিয়মিত ছিল। আউটইউথ-এর শেষ কয়েক বছরে, তারা অন্যান্য এলজিবিটি সংগঠন এবং ডাবলিন শহরের কিশোর সেবা বোর্ডের সঙ্গে একটি নতুন প্রকল্পের জন্য তহবিলের সন্ধানে কাজ করে। প্রকল্পটি শিক্ষা মন্ত্রণালয় থেকে অর্থ সহায়তা লাভ করে এবং বিলং টু ২০০৩ সালের মার্চে গঠিত হয়।
ডাবলিন
রিকুতো হাশিমোতো

রিকুতো হাশিমোতো (জাপানি: 橋本 陸斗) — বাংলাদেশি‑জাপানি — একজন জাপানি মিডফিল্ডার, যিনি ভিসেল কবে ক্লাবে খেলেন।
রিকুতো হাশিমোতো জাপানের টোকিওতে জন্মগ্রহণ করেন। তার মা জাপানি এবং বাবা বাংলাদেশি।
২০২৫ মৌসুমে জে১ লিগের চ্যাম্পিয়ন ক্লাব ভিসেল কবেতে যোগ দেওয়ার সিদ্ধান্ত নেন হাশিমোতো। ৬ জানুয়ারি ২০২৫ তারিখে টোকিও ভার্ডি আনুষ্ঠানিকভাবে তার পূর্ণাঙ্গ ট্রান্সফারের ঘোষণা দেয়।
আনামারিয়ে জাগোস

আনামারিয়ে জাগোস (জন্ম: ১৯৬৫) একজন নিউজিল্যান্ডীয় বংশোদ্ভূত অস্ট্রেলীয় লেখিকা, শিক্ষাবিদ ও বিশ্ববিদ্যালয় প্রশাসক। তিনি এলজিবিটি সাহিত্য ও যৌনতা-সম্পর্কিত গবেষণার জন্য সুপরিচিত। বর্তমানে তিনি সিডনি বিশ্ববিদ্যালয়ের প্রোভোস্ট ও উপ-উপাচার্য পদে দায়িত্ব পালন করছেন।
আনামারিয়ে জাগোস ১৯৬৫ সালে আশবার্টনে জন্মগ্রহণ করেন। তিনি ভিক্টোরিয়া ইউনিভার্সিটি অব ওয়েলিংটন থেকে ১৯৯২ সালে পিএইচডি ডিগ্রি অর্জন করেন। পরবর্তীতে তিনি মেলবোর্ন বিশ্ববিদ্যালয়ে ইংরেজি ও সাংস্কৃতিক অধ্যয়ন বিভাগে শিক্ষকতা করেন।
২০০৩ সালে তিনি নিউজিল্যান্ডে ফিরে এসে অকল্যান্ড বিশ্ববিদ্যালয়ের ফিল্ম, টেলিভিশন ও মিডিয়া স্টাডিজ বিভাগে অধ্যাপক হিসেবে যোগ দেন এবং ২০০৮ থেকে ২০১০ সাল পর্যন্ত বিভাগের প্রধান হিসেবে দায়িত্ব পালন করেন।
২০১১ থেকে ২০১৬ সাল পর্যন্ত তিনি সিডনি বিশ্ববিদ্যালয়ের সাহিত্য, শিল্প ও মিডিয়া বিদ্যালয়ের প্রধান হিসেবে দায়িত্ব পালন করেন। ২০১৭ সালে তিনি ঐ বিশ্ববিদ্যালয়ের কলা ও সমাজবিজ্ঞান অনুষদের ডিন পদে নিযুক্ত হন।
২০২০ সালে কোভিড-১৯ মহামারির সময় বিশ্ববিদ্যালয়ে একটি পুনর্গঠনের প্রক্রিয়া শুরু হয়, যা তার নেতৃত্বে পরিচালিত হয়। এই প্রক্রিয়াটি উল্লেখযোগ্য বিতর্ক সৃষ্টি করে, কারণ এতে উল্লেখযোগ্য সংখ্যক কর্মচারী ছাঁটাইয়ের সম্ভাবনা দেখা দেয়।
২০২১ সালের অক্টোবরে তিনি সিডনি বিশ্ববিদ্যালয়ের প্রোভোস্ট ও উপ-উপাচার্য পদে নিযুক্ত হন।
টু ক্যাচ অ্যা ডলার

টু ক্যাচ অ্যা ডলার: মুহাম্মদ ইউনূস ব্যাংকস অন আমেরিকা হলো বিশ্বব্যাপী দারিদ্র্যের বিরুদ্ধে শান্তিতে নোবেল পুরস্কার বিজয়ী মুহাম্মদ ইউনূসের কার্যক্রম নিয়ে গেইল ফেরারো প্রযোজিত ও পরিচালিত একটি প্রামাণ্য চলচ্চিত্র। এটি ২০১০ সালে মুক্তি পায়। প্রামাণ্যচিত্রে ১৯৭০-এর দশকে গ্রামীণ ব্যাংকের উত্থান প্রদর্শনের পর মার্কিন যুক্তরাষ্ট্রে গ্রামীণ আমেরিকার কার্যক্রম শুরুর দিনগুলোতে দৃষ্টি নিবদ্ধ করে। বিশেষ করে, যখন ২০০৮ সালে নিউইয়র্কের কুইনসে গ্রামীণ আমেরিকার যাত্রা শুরু হয়। চলচ্চিত্রের নামটি মুহাম্মদ ইউনূসের একটি বক্তৃতার অংশ থেকে নেওয়া হয়েছে, যেখানে তিনি বলেন, "In a world where you need a dollar to catch a dollar, you need to have something to help the bottom people to lift themselves up." (এমন একটি পৃথবীতে যেখানে আপনার একটি ডলার আয় করতে আরেকটি ডলারের প্রয়োজন হয়, সেখানে নিম্নস্তরের মানুষদের উপরে উঠাতে আপনার কিছু একটা থাকার প্রয়োজন হবে।)
চলচ্চিত্রটি ২০১০ সালের সানড্যান্স চলচ্চিত্র উৎসবে প্রথমবারের মতো প্রদর্শিত হয়। পরবর্তীতে ২০১১ সালের শুরুর দিকে নিউইয়র্ক ও লস অ্যাঞ্জেলেস শহরে প্রদর্শনীর পর সমগ্র মার্কিন যুক্তরাষ্ট্র ও অন্যান্য দেশে মুক্তি পায়।
চলচ্চিত্রটি গ্রামীণ ব্যাংকের দীর্ঘকালীন পরিচালক শাহ নেওয়াজ ও গ্রামীণ আমেরিকা সেন্টারের পরিচালক আলেথিয়া ম্যান্ডেজের কার্যক্রমকে ঘিরে আবর্তিত হয়। তারা নিউইয়র্কের কুইনসে সফলভাবে গ্রামীণ আমেরিকা প্রতিষ্ঠায় নিযুক্ত হয়। চলচ্চিত্রে গ্রামীণ আমেরিকার প্রথম গ্রাহকের জীবনের গল্প তুলে ধরা হয়। তিনি একজন দরিদ্র‍ নারী, যিনি সেলুন ও বেকারির মতো ব্যবসার মাধ্যমে দারিদ্র‍্যসীমা থেকে বের হতে চান। চলচ্চিত্রে নেওয়াজ এবং ম্যান্ডেজকে একটি ছোট অফিসে কাজ করতে দেখা যায়। তারা কখনো কখনো গ্রাহকের বাড়িতে ছোটখাট দলে সভা আয়োজন করে। কেননা, সংঘবদ্ধ ঋণ কার্যক্রম গ্রামীণ ব্যাংকের কার্যক্রমের অন্যতম মূল ভিত্তি।
বাংলাদেশ থেকে আগত ফুলব্রাইট স্কলারশিপপ্রাপ্ত ইউনূস ক্ষুদ্রঋণ ব্যবস্থার জনক। ক্ষুদ্রঋণ হলো এমন একটি স্বল্প অর্থের ঋণ, যা প্রথাগত ব্যাংকব্যবস্থায় জামানত দিতে অসমর্থ ক্ষুদ্র উদ্যোক্তাদের প্রদান করার উদ্দেশ্যে পরিচালিত হয়। ইউনূসের ক্ষুদ্রঋণের ধারণা এবং দারিদ্র‍্য নিরসনে তার ইচ্ছা থেকে গ্রামীণ ব্যাংক প্রতিষ্ঠা করেন, যা বাংলাদেশে সাধারণ মানুষদের সহায়তায় কার্যকরী হয়। এছাড়া গ্রামীণ ফাউন্ডেশন প্রতিষ্ঠার মাধ্যমে বহির্বিশ্বেও এর কার্যক্রম ছড়িয়ে পড়ছে। ২০০৮ সালে "দারিদ্র‍্যমুক্ত পৃথিবী গঠনের লক্ষ্যে" ইউনূস গ্রামীণ আমেরিকা প্রতিষ্ঠা করেন। ২০১০ সালের জুন মাসে গ্রামীণ আমেরিকার প্রতিবেদন অনুযায়ী সংস্থাটি প্রায় ২,০০২ জনকে সর্বমোট ৪৩ লাখ মার্কিন ডলারের ঋণ প্রদান করেছে এবং ঋণগ্রহীতাদের ৯৯% সময়মতো অর্থ পরিশোধ করেছে।
নির্বাচনী এলাকা

একটি নির্বাচনী এলাকা বা ওয়ার্ড, হলো একটি নির্দিষ্ট ভৌগোলিক অঞ্চল, যা কোনো দেশ, রাজ্য, শহর বা প্রশাসনিক অঞ্চলের অংশ হিসেবে গঠিত হয়। এই এলাকার মানুষ যেন আইনসভায় বা অন্য কোনো শাসনব্যবস্থায় প্রতিনিধিত্ব পায়, সেই উদ্দেশ্যেই এ ধরনের এলাকা তৈরি করা হয়। সাধারণত, যারা ঐ নির্বাচনী এলাকার বসবাসকারী ভোটার, শুধু তারাই সেখানে অনুষ্ঠিত নির্বাচনে ভোট দেওয়ার অধিকার রাখে। নির্বাচনের প্রার্থীগণ একক ভাবে ফার্স্ট-পাস্ট-দ্য-পোস্ট ভোটদান পদ্ধতি, বহুভাবে আনুপাতিক প্রতিনিধিত্ব পদ্ধতি, অথবা অন্য ভোটদান পদ্ধতির মাধ্যমে নির্বাচিত হতে পারেন। 
নির্বাচনের প্রার্থীদের প্রাপ্তবয়স্ক ভোটাধিকারের অধীনে সরাসরি নির্বাচন, পরোক্ষ নির্বাচন, অথবা অন্য কোন ধরণের ভোটাধিকার ব্যবহার করে সরাসরি নির্বাচনের মাধ্যমে নির্বাচিত করা হয়।
মোহাম্মদ পাকপুর

মোহাম্মদ পাকপূর () একজন ইরানি ব্রিগেডিয়ার জেনারেল এবং ২০০৯ সাল থেকে আইআরজিসি’র স্থল বাহিনীর কমান্ডার। ২০২৫ সালের ১৩ জুন তিনি আইআরজিসির প্রধান হিসেবে নিয়োগ পান।
মোহাম্মদ পাকপূর ইসলামি বিপ্লবের শুরুতে কুর্দিস্তান প্রদেশে আইআরজিসির সঙ্গে যুক্ত ছিলেন। তিনি ৮ বছরব্যাপী ইরান–ইরাক যুদ্ধের একজন অভিজ্ঞ যোদ্ধা। 
তিনি পাঁচ বছর ধরে আইআরজিসির স্থল বাহিনীর অপারেশনস কমান্ডের দায়িত্ব পালন করেন। এছাড়াও, তিনি ৮ম নাজাফ ডিভিশন ও ৩১তম আশুরা ডিভিশন-এর কমান্ডার ছিলেন। তিনি উত্তরাঞ্চলীয় সামরিক সদর দফতরের কমান্ড প্রধান হিসেবেও দায়িত্ব পালন করেছেন।
পাকপূরের রাজনৈতিক ভূগোল বিষয়ে পিএইচডি ডিগ্রি রয়েছে। তিনি ইরানের উত্তর-পশ্চিমাঞ্চলে সন্ত্রাসবিরোধী কার্যক্রম পরিচালনা করেন এবং দক্ষিণ-পূর্বাঞ্চলে টেকসই নিরাপত্তা প্রতিষ্ঠায় ভূমিকা রাখেন। এছাড়া, তিনি বিভিন্ন বিশেষায়িত সামরিক মহড়াও পরিচালনা করেছেন।
ইরানে একটি সামরিক মহড়ার সময় তিনি বলেন, আইআরজিসি এই অঞ্চলের নিরাপত্তা বৃদ্ধি, সশস্ত্র বাহিনীর সক্ষমতা উন্নয়ন এবং নতুন সামরিক কৌশল প্রদর্শনে আগ্রহী। তিনি বলেন, হেমাসেহ ড্রোনের মতো প্রযুক্তি আইআরজিসিকে সর্বদা সতর্ক ও প্রস্তুত থাকতে সহায়তা করে এবং বাহিনীর ধারাবাহিকতা ও দক্ষতা প্রমাণ করে।
২০১৯ সালের ২৪ জুন মার্কিন যুক্তরাষ্ট্রের ট্রেজারি বিভাগ তাকে নিষেধাজ্ঞার আওতায় আনে। এতে তার মার্কিন সম্পদ জব্দ করা হয় এবং মার্কিন নাগরিকদের তার সঙ্গে কোনো ধরনের ব্যবসা নিষিদ্ধ করা হয়।
অ্যান্ড্রু ম্যাটিসন

অ্যান্ড্রু মাইকেল ম্যাটিসন (৫ আগস্ট ১৯৪৮ - ২৯ ডিসেম্বর ২০০৫) একজন চিকিৎসা মনোবিজ্ঞানী ও গবেষক ছিলেন। তিনি যৌনবিদ্যার ক্লিনিকাল ও সামাজিক উভয় দিক, পাশাপাশি মাদক ব্যবহারের উপর প্রভাবশালী গবেষণা সম্পন্ন করেছিলেন। তিনি তার কর্মজীবনের বেশিরভাগ সময় ক্যালিফোর্নিয়া বিশ্ববিদ্যালয়, সান দিয়েগোতে একজন অধ্যাপক, মনোচিকিৎসক ও গবেষণা বিজ্ঞানী হিসেবে কাটিয়েছেন।
ম্যাটিসনের জন্ম নিউ ইয়র্কের ব্রুকলিনে। তিনি ১৯৬৬ সালে জাভেরিয়ান হাই স্কুল থেকে পাশ করেন এবং ফেয়ারফিল্ড বিশ্ববিদ্যালয় থেকে ইংরেজি সাহিত্যে স্নাতক ডিগ্রি অর্জন করেন। তিনি নিউ ইয়র্কের স্টনি ব্রুক বিশ্ববিদ্যালয় থেকে সমাজকর্মে স্নাতকোত্তর ডিগ্রি অর্জন করেন। তিনি ১৯৭৫ সালে ইউনাইটেড স্টেটস ইন্টারন্যাশনাল ইউনিভার্সিটি (বর্তমানে অ্যালায়েন্ট ইন্টারন্যাশনাল ইউনিভার্সিটি) থেকে ""অনসেট অফ ইরেক্টাইল ডিসফাংশন ইন ডায়াবেটিক মেলস" শীর্ষক" গবেষণাপত্রের মাধ্যমে পিএইচডি ডিগ্রি অর্জন করেন। তাঁর সর্বাধিক বিখ্যাত বই ছিল ""দ্য মেল কাপল: হাউ রিলেশনশিপস ডেভেলপ"", যা তাঁর সঙ্গী ডেভিড ম্যাকওয়াইর্টারের (২৯শে মার্চ, ১৯৩২ - ২৮শে জুলাই, ২০০৬) সাথে যৌথভাবে রচিত। বইটিতে যুক্তি দেওয়া হয়েছে যে সমকামী পুরুষদের সম্পর্কের বিশেষ প্রবণতা অন্যান্য যৌন সম্পর্কের থেকে আলাদা, এটি একটি উদ্ভাবনী থিসিস যা সমকামিতা অধ্যয়ন নামে একটি নতুন ক্ষেত্র তৈরি করে, এর বিকাশকে উৎসাহিত করেছে। তবে, বইটি সমকামী বিবাহ বিরোধী কর্মীরা আইনি যুক্তিতেও ব্যবহার করেছিলেন, কারণ এটি সমকামিতা বোঝার জন্য বিষমকামীতাকে একটি মডেল হিসাবে ব্যবহার করে না।
ম্যাটিসন পরবর্তীতে সমকামী পুরুষদের দ্বারা পার্টি ড্রাগের ব্যবহার নিয়ে গবেষণা শুরু করেন, যা একটি বিতর্কিত বিষয়, যা অবশেষে সাধারণভাবে ড্রাগ ব্যবহারের উপর আরও সুক্ষ্ণ তদন্তের দিকে পরিচালিত করে। ২০০০ সালে তিনি ইউনিভার্সিটি অফ ক্যালিফোর্নিয়া সেন্টার ফর মেডিসিনাল ক্যানাবিস রিসার্চের সহ-প্রতিষ্ঠা করেন, মৃত্যুর আগ পর্যন্ত তিনি এর সহ-পরিচালক ছিলেন। 
তিনি ৫৭ বছর বয়সে পাকস্থলীর ক্যান্সারে মারা যান।
ইসলামে অর্থ

ইসলামে অর্থ বলতে এমন সব বস্তুকে বোঝায় যার আর্থিক মূল্য আছে, যেমন: গবাদিপশু, পণ্যদ্রব্য, ঘরবাড়ি ও দালানকোঠা ইত্যাদি। ইসলাম বৈধ উপায়ে (যেমন: ব্যবসা-বাণিজ্য, কৃষিকাজ, শিল্প ও হস্তশিল্প) অর্থ উপার্জনের প্রতি উৎসাহ প্রদান করে। অপরদিকে, ঘুষ, প্রতারণা এবং সুদের মতো অবৈধ উপার্জনের পথকে হারাম ঘোষণা করে।
ইসলাম বৈধ খাতে অর্থ ব্যয়ের পাশাপাশি অপচয় ও কৃপণতার নিষেধাজ্ঞা দেয়। কুরআনে আল্লাহ বলেন, 
ইসলামি দৃষ্টিতে ধন-সম্পদ প্রকৃতপক্ষে আল্লাহ্‌র মালিকানাধীন, আর মানুষ এর উপর কেবল অভিভাবক বা প্রতিনিধি মাত্র। তাই ইসলামে সম্পদের ক্ষেত্রে দুটি শর্ত আরোপ করা হয়েছে,
সম্পদকে বিভিন্ন দিক থেকে ফিকহ অনুযায়ী নিম্নোক্ত শ্রেণিতে ভাগ করা হয়:
ইসলাম ধন-সম্পদকে বৈধ উপায়ে অধিক সম্পদ অর্জনের জন্য ব্যবহার করার অনুমতি দিয়েছে এবং এমন কিছু পথ উন্মুক্ত করেছে যা সামাজিক ন্যায়বিচার ও সমাজ উন্নয়নে ভূমিকা রাখে, যেমন:
১- জাতি ও ব্যক্তির সম্পদ সংরক্ষণ: ইসলাম সম্পদ বৃদ্ধি করার জন্য তা বিনিয়োগের প্রতি আহ্বান জানিয়েছে এবং সম্পদ জমা করে রাখা ও তা প্রচলনে না আনার ব্যাপারে নিষেধ করেছে। ইসলাম অন্যায়ভাবে মানুষের সম্পদ ভোগ করাকে নিষিদ্ধ করেছে, যা সমাজকে পশ্চাৎপদ করে তোলে।
২- সংহতি ও সামাজিক সহমর্মিতা অর্জন: ইসলাম আল্লাহর রাস্তায় ব্যয় করার প্রতি আহ্বান জানিয়েছে এবং একে লাভজনক ঋণ হিসেবে গণ্য করেছে, যার উত্তম প্রতিদান কিয়ামতের দিনে দেওয়া হবে। ইসলাম যাকাতকে বাধ্যতামূলক করেছে এবং উত্তরাধিকার আইন প্রণয়ন করেছে যাতে সম্পদ অল্প কিছু লোকের হাতে কেন্দ্রীভূত না হয়।
ইসলামে অর্থের কাজগুলো হলো:
মুক্ত বাজারের নীতি একটি ইসলামি নীতি, যা কুরআনের প্রধান উৎস দ্বারা উদ্ধৃত হয়েছে। ইসলাম এমন বস্তুকে মুদ্রা হিসেবে বিবেচনা করে যার অন্তর্নিহিত মূল্য রয়েছে। নিম্নে মুদ্রা হিসেবে ব্যবহারের উপযোগী কয়েকটি পণ্যের উদাহরণ দেওয়া হলো: সোনা (স্বর্ণ দিনার হিসেবে), রূপা (রূপা দিরহাম হিসেবে), খেজুর, গম, যব এবং লবণ। সোনা, রূপা, খেজুর, গম, যব ও লবণ—এই ছয়টি বস্তুর উল্লেখ একটি হাদিসে পাওয়া যায়। এগুলো অতীতে বিনিময় প্রথায় মুদ্রার বিকল্প হিসেবে ব্যবহৃত হতো। হাদিসে এগুলোর উল্লেখ থাকার কারণে এগুলোকে সুন্নাহ মুদ্রা বলেও পরিচিত।
কাগজের মুদ্রা বা ডিজিটাল মুদ্রা ব্যবহার করা যেতে পারে, যদি তা উপরের উল্লেখিত বস্তুর (যেমন সোনা, রূপা ইত্যাদি) সঙ্গে নির্ধারিত বিনিময় হারে সংযুক্ত থাকে। অর্থাৎ, কাগজটি শুধুমাত্র একটি চুক্তি—যার মাধ্যমে ধারক নির্দিষ্ট পরিমাণ (ওজন) ঐ বস্তুর বিনিময়ে কাগজটি ভাঙাতে পারেন। ১৯৭১ সাল পর্যন্ত বিশ্বের অধিকাংশ মুদ্রাই স্বর্ণ দ্বারা সমর্থিত ছিল। তবে, তখন কেবল সরকারই এই কাগজের অর্থ ভাঙাতে পারতো, সাধারণ নাগরিকদের সেই সুযোগ ছিল না।
কাগজের (ফিয়াট) মুদ্রা ব্যবহার না করা পর্যন্ত পণ্যের দাম বাজার দ্বারা নির্ধারিত হয়। অন্যদিকে, ফিয়াট মুদ্রার প্রবর্তকরা চাহিদা ও যোগানের বাজার অর্থনীতির সূত্র ব্যবহার করে পণ্যের মূল্য/মান নিয়ন্ত্রণ বা সমন্বয় করতে পারে।
গে পোলো লিগ

গে পোলো লিগ (জিপিএল) এলজিবিটিকিউ পোলো খেলোয়াড়দের একটি বিশ্বব্যাপী সংগঠন। ১৫টি দেশ এটির সদস্য। পোলো খেলোয়াড় চিপ ম্যাককেনি কর্তৃক ২০০৬ সালে "গে পোলো লিগ" প্রতিষ্ঠিত হয়। লিগের সদর দপ্তর ফ্লোরিডার ওয়েলিংটনে অবস্থিত।
২০০৬ সালে প্রতিষ্ঠার পর মার্কিন যুক্তরাষ্ট্র পোলো অ্যাসোসিয়েশন এই লিগকে একটি পোলো ক্লাব হিসেবে মনোনীত করেছে। সংগঠন হিসেবে এটি লস অ্যাঞ্জেলেসের এলডোরাডো পোলো ক্লাব, এম্পায়ার পোলো ক্লাব, মেনলো পোলো ক্লাব, সান দিয়েগো পোলো ক্লাব, সান্তা বারবারা পোলো ক্লাব এবং উইল রজার্স পোলো ক্লাবে ক্লিনিক এবং সামাজিক অনুষ্ঠানের আয়োজন করেছে। সম্প্রতি, পোলো লিগ তাদের গর্ব এবং খেলার প্রতি তাদের ভালোবাসা উদযাপনের জন্য জাতীয় পোলো সেন্টারে (প্রাক্তন আন্তর্জাতিক পোলো ক্লাব পাম বিচ) "আন্তর্জাতিক গে পোলো প্রতিযোগিতা" আয়োজন করেছে। সংগঠনটি আর্জেন্টিনা, ইংল্যান্ড এবং ফ্রান্সে গে পোলোর বিভিন্ন আয়োজন করেছে।
২০১০ সাল থেকে, লিগটি একটি বার্ষিক আন্তর্জাতিক গে পোলো প্রতিযোগিতার আয়োজন করে। ২০১৪ সাল পর্যন্ত মেলিসা গাঞ্জি এবং মার্ক গাঞ্জির মালিকানাধীন গ্র্যান্ড চ্যাম্পিয়ন্স পোলো ক্লাবে এই প্রতিযোগিতা হয়েছিল। ২০১৫ সাল থেকে এ প্রতিযোগিতা আন্তর্জাতিক পোলো ক্লাব পাম বিচে স্থানান্তরিত হয়। প্রতিযোগিতা চলাকালীন, প্রতিটি দলের সাথে একজন সর্বোচ্চ গোলদাতা যুক্ত হন। উদাহরণস্বরূপ, ২০১০ সালে, আট গোল করা নিক রোল্ডান একটি দলের সাথে যোগ দিয়েছিলেন।
"গে পোলো লিগ" ওয়েলিংটন রোটারি ক্লাব, কম্পাস, মানবাধিকার কাউন্সিলের পাম বিচ কাউন্টি অধ্যায়, জিএলবিটি এল্ডার্স (এসএজিই)-এর জন্য পরিষেবা ও পরামর্শ এবং ওয়ানপালস ফাউন্ডেশনে দাতব্য অবদান রেখেছে।
অম্বুজাসুন্দরী দাশগুপ্তা

অম্বুজাসুন্দরী দাশগুপ্তা (বিবাহের পূর্বে অম্বুজাসুন্দরী সেন) ( ১৮৭০ - ১ জানুয়ারি ১৯৪৬)ছিলেন ব্রিটিশ ভারতের একজন মহিলা কবি। ১৩০৬ বঙ্গাব্দে (১৮৯৯ খ্রিস্টাব্দে) তিনি কুন্তলীন পুরস্কার লাভ করেন। 
অম্বুজাসুন্দরী সেনের জন্ম ব্রিটিশ ভারতের অধুনা বাংলাদেশের পাবনা জেলার ভাঙ্গাবাড়ি গ্রামে। তার পিতা গোবিন্দনাথ সেন ছিলেন রাজশাহীর একজন আইনজীবি। কবি রজনীকান্ত সেন ছিলেন গোবিন্দনাথের ভ্রাতুষ্পুত্র। অম্বুজাসুন্দরী কবির কাছ থেকে কবিতা রচনার প্রেরণা পান। ডেপুটি ম্যাজিস্ট্রেট কৈলাসগোবিন্দ দাসের সাথে অম্বুজাসুন্দরীর বিবাহ হয়। কৈশোরে তার যে কবিপ্রতিভার প্রস্ফুরণ হয়, বিদ্যোৎসাহী স্বামীর সংস্পর্শে বিকাশ লাভ করে। বিদ্যাচর্চার সাথে নিয়মিত লেখালেখি করতে থাকেন। তার কবিতা, গদ্য-পদ্যের নানা রচনা 'বামাবোধিনী', 'নব্যভারত', সাহিত্য প্রভৃতি মাসিক পত্রিকায় হয়। বার্ধক্যে অম্বুজাসুন্দরী আধ্যাত্মিক জীবনযাপন করেন এবং ভাগবতের সারাংশ ইত্যাদি অবলম্বনে কবিতা গ্রন্থাদি রচনা করেন। তার রচিত গ্রন্থসমূহ হল-
অম্বুজাসুন্দরীর কবিতার সরলভাষা আর অকৃত্রিম প্রকাশের জন‍্য পাঠকদের কাছে প্রিয় ছিল।
১৮৯৯ খ্রিস্টাব্দে অম্বুজাসুন্দরী তার রচিত "বুদ্ধিমান রাজার স্বর্গযাত্রা" গল্পটির জন্য কুন্তলীন পুরস্কার লাভ করেন।
১৯৪৬ খ্রিস্টাব্দের ১ জানুয়ারি বিগত শতকের স্মরণীয় মহিলা কবি অম্বুজাসুন্দরী প্রয়াত হন।
লুই ক্রম্পটন

লুই ক্রম্পটন (৫ এপ্রিল, ১৯২৫ - ১১ জুলাই, ২০০৯) ছিলেন একজন কানাডিয়ান পণ্ডিত, অধ্যাপক, লেখক এবং সমকামী শিক্ষার নির্দেশনার পথিকৃৎ।
লুই ক্রম্পটনের বাবা ছিলেন মাস্টার নাবিক ক্ল্যারেন্স ক্রম্পটন এবং তাঁর মায়ের নাম মেবেল ক্রম্পটন। ১৯৪৮ সালে লুই টরন্টো বিশ্ববিদ্যালয় থেকে গণিতে এমএ এবং ১৯৫৪ সালে শিকাগো বিশ্ববিদ্যালয় থেকে ইংরেজিতে পিএইচডি ডিগ্রি অর্জন করেন। ব্রিটিশ কলাম্বিয়া বিশ্ববিদ্যালয় এবং টরন্টো বিশ্ববিদ্যালয়ে গণিত পড়ানোর পর, তিনি ১৯৫৫ সালে নেব্রাস্কা-লিংকন বিশ্ববিদ্যালয়ের ইংরেজি বিভাগে যোগদান করেন এবং ১৯৮৯ সালে অবসর গ্রহণ করেন। তাঁর কর্মজীবনে, তিনি জর্জ বার্নার্ড শ-এর রচনার একজন গবেষক হিসেবে আন্তর্জাতিক খ্যাতি অর্জন করেন।
১৯৭০ সালে, লুই ক্রম্পটন ইউএনএল-এ প্রোসেমিনার ইন হোমোফাইল স্টাডিজ পড়াতেন, এটি ছিল একটি সমকামী অধ্যয়নের ক্লাস। মার্কিন যুক্তরাষ্ট্রে এটি দ্বিতীয় এই ধরণের প্রদত্ত পাঠ্যক্রম ছিল, যা নেব্রাস্কা এবং দেশটিতে এলজিবিটিকিউ নিয়ে সচেতনতা বৃদ্ধি করেছিল। এই পাঠ্যক্রমের পর নেব্রাস্কা রাজ্যের একজন আইনপ্রণেতা এমন একটি বিল উত্থাপন করতে প্ররোচিত হয়েছিলেন যার ফলে নেব্রাস্কার যে কোন পাবলিক কলেজে সমকামিতার উপর যে কোন শিক্ষাদান যেন নিষিদ্ধ হয়। যদিও বিলটি আইনে পরিণত হয়নি, তবুও ক্রম্পটন এই পাঠ্যক্রমটি আবার না চালানোর সিদ্ধান্ত নেন, এর বদলে গবেষণা এবং প্রকাশনার মাধ্যমে তিনি বিষয়টি নিয়ে কাজ চালিয়ে যান।
১৯৭০-এর দশকের গোড়ার দিকে, ক্রম্পটন আজকের ইউএনএল কুইয়ার অ্যালি কোয়ালিশনের অগ্রদূত গে অ্যাকশন গ্রুপের অনুষদ উপদেষ্টা হন এবং ইউএনএল হোমোফোবিয়া সচেতনতা কমিটি প্রতিষ্ঠায়ও সহায়তা করেন, এটি পরবর্তীতে সমকামী পুরুষ, সমকামী মহিলা, উভকামী এবং ট্রান্সজেন্ডার উদ্বেগ সম্পর্কিত কমিটিতে পরিণত হয়। ১৯৭৪ সালে, ক্রম্পটন কেন্ট স্টেট ইউনিভার্সিটির ডলোরেস নোল (১৯৩০-২০১৯) এবং অন্যান্যদের সাথে আধুনিক ভাষা সমিতির গে এবং লেসবিয়ান ককাস সহ-প্রতিষ্ঠা করেন।
১৯৭৮ সালে, ক্রম্পটন "জার্নাল অফ হোমোসেক্সুয়ালিটি"-তে উপযোগবাদী দার্শনিক জেরেমি বেন্থামের ১৭৮৫ সালে লেখা একটি অপ্রকাশিত প্রবন্ধ "অফেন্সেস এগেইনস্ট ওয়ান'স সেল্ফ: পেডিরাস্টি"-এর পূর্ণাঙ্গ লেখা সম্পাদনা ও প্রকাশ করে সাহিত্যে এক বিরাট সাফল্য অর্জন করেন। সমকামী কার্যকলাপ সম্পর্কিত আইন উদারীকরণের বিষয়ে তাঁর মতামতের ওপর জনসাধারণের ক্ষোভের ভয়ে, বেন্থাম নিজের জীবদ্দশায় প্রবন্ধটি গোপন করে রেখেছিলেন।
ক্রম্পটন নিজের কর্মজীবনে অনেক পুরস্কার এবং সম্মান পেয়েছেন, যার মধ্যে রয়েছে ২০০৩ সালের জন্য ফাউণ্ডেশন ফর দ্য সায়েন্টিফিক স্টাডি অফ সেক্সুয়ালিটি প্রদত্ত বনি জিমারম্যান এবং ভার্ন এল. বুলো পুরস্কার। এটি তাঁর "হোমোসেক্সুয়ালিটি অ্যাণ্ড সিভিলাইজেশন" বইটির জন্য পাওয়া, বইটি ২৫০০ বছরের বিশ্ব ইতিহাসের ওপর ভিত্তি করে লেখা হয়েছে।
মৃত্যুর সময়, ক্যালিফোর্নিয়া থেকে অবসরপ্রাপ্ত ক্রম্পটন, ইউএনএল-এ ইংরেজির একজন এমিরেটাস অধ্যাপক ছিলেন। তাঁর চল্লিশ বছরের সঙ্গী ছিলেন লুইস ডিয়াজ-পেরডোমো, যিনি একজন প্রাক্তন ইউএনএল অনুষদ সদস্যও ছিলেন। লুইস ডিয়াজ বহু বছর ধরে ইউএনএল-তে কাউন্সেলিং ও মনস্তাত্ত্বিক পরিষেবার সাথে কাজ করেছেন এবং সমকামী পুরুষদের আলোচনা গোষ্ঠীর সহায়তা করেছেন।
২০০৯ সালে, "এলজিবিটিকিউ সম্প্রদায়ের জন্য আরও ন্যায়সঙ্গত, অন্তর্ভুক্তিমূলক সমাজ" গড়ে তোলার লক্ষ্যে কাজ করা শিক্ষার্থীদের জন্য ক্রম্পটনের নামে ইউএনএল-এ একটি বৃত্তি প্রতিষ্ঠা করা হয়েছিল; প্রথমবারের মতো একজন শিক্ষার্থীকে এই বৃত্তি প্রদান করা হয়েছিল ২০১৩ সালে।
ক্রম্পটনের লেখা বইগুলির মধ্যে রয়েছে:
উরিয়েল ফেইজ

উরিয়েল ফেইজ () একজন ইসরায়েলি কম্পিউটার বিজ্ঞানী যিনি আদি শামিরের ডক্টরেট ছাত্র ছিলেন।
উরিয়েল ফেইজ বর্তমানে ইসরায়েলের রেহোভটের ওয়েইজম্যান ইনস্টিটিউট অফ সায়েন্সের কম্পিউটার সায়েন্স অ্যান্ড অ্যাপ্লাইড ম্যাথমেটিক্স বিভাগে অধ্যাপক পদে কর্মরত।
আমোস ফিয়াত ও আদি শামিরের সাথে ফেইজ-ফিয়াত-শামির শনাক্তকরণ প্রকল্পের সহ-উদ্ভাবকের জন্য তিনি বিখ্যাত।
তিনি ২০০১ সালে "পিসিপি উপপাদ্য এবং হার্ডনেস অব এপ্রোক্সিমেশন এর প্রয়োগের জন্য" গোডেল পুরস্কার জিতেছিলেন।
মাইকেল স্কার্স

মাইকেল স্কার্স একজন লেখক, গবেষক, কর্মী এবং সমকামী পুরুষদের স্বাস্থ্যের পক্ষে প্রচারক। তিনি সান ফ্রান্সিসকোতে থাকেন। তিনি "স্মিয়ারিং দ্য কুইয়ার: মেডিকেল বায়াস ইন দ্য হেলথ কেয়ার অফ গে মেন" এবং "মেল অন মেল রেপ: দ্য হিডেন টোল অফ স্টিগমা অ্যান্ড শেম" বইদুটির লেখক।
তিনিই প্রথম পুরুষ যিনি ওহিও স্টেট ইউনিভার্সিটি থেকে নারী শিক্ষায় ডিগ্রি অর্জন করেছিলেন, সেখানে তাঁর সক্রিয়তার ফলে তিনি মৃত্যুর হুমকি এবং চলমান সমকামী বিরোধী হয়রানির সম্মুখীন হয়েছিলেন। এই ঘটনার পরিপ্রেক্ষিতে ক্যাম্পাসের একটি আবাসিক হলের একটি শাখা খালি করতে হয়েছিল। মার্ক কন্টের সাথে, তিনি ওহিও স্টেট ইউনিভার্সিটির হোমকামিং কোর্টের প্রথম প্রকাশ্য সমকামী সদস্য হিসেবে নির্বাচিত দুজন স্নাতক ছাত্রের একজন ছিলেন।
তিনি ওএসইউ থেকে বিজ্ঞান ও প্রযুক্তির তুলনামূলক অধ্যয়নে স্নাতকোত্তর ডিগ্রি অর্জন করেন, যা অন্যথায় বিজ্ঞান অধ্যয়ন নামে পরিচিত। বিজ্ঞান অধ্যয়নের ক্ষেত্রটি হল একটি আন্তঃবিষয়ক গবেষণা ক্ষেত্র। এটি একটি বিস্তৃত সামাজিক, ঐতিহাসিক এবং দার্শনিক প্রেক্ষাপটে বৈজ্ঞানিক দক্ষতা সংস্থাপন করার চেষ্টা করে। এটি বৈজ্ঞানিক শাখার ইতিহাস, বিজ্ঞান ও সমাজের মধ্যে আন্তঃসম্পর্ক এবং বৈজ্ঞানিক দাবির অন্তর্নিহিত গোপন উদ্দেশ্যগুলির সাথে সম্পর্কিত। এটি বিজ্ঞানের সমালোচনা করলেও, সেইসঙ্গে এটি বিজ্ঞান নীতি সংক্রান্ত বিষয়গুলিতে বৃহত্তর জনসাধারণের অংশগ্রহণের সম্ভাবনা তুলে ধরে।
স্কার্সকে ওএসইউ-এর ধর্ষণ শিক্ষা ও প্রতিরোধ কর্মসূচির সমন্বয়কারী হিসেবে নিয়োগ করা হয়েছিল, কর্মসূচিটি এখন যৌন সহিংসতা শিক্ষা নামে পরিচিত। ১৯৯৮ সালে, তিনি ক্যালিফোর্নিয়া বিশ্ববিদ্যালয়ের "লেসবিয়ান, গে, বাইসেক্সুয়াল অ্যাণ্ড ট্রান্সজেন্ডার রিসোর্স"-এর প্রথম সমন্বয়কারী ছিলেন।
১৯৯৯ সালে, তিনি পজ পত্রিকার জন্য সমকামী পুরুষদের মধ্যে পায়ু যৌনতার ঘটনা নিয়ে একটি বিতর্কিত প্রবন্ধ লেখেন, যা লেখার ক্ষেত্রে শ্রেষ্ঠত্বের জন্য র‍্যাণ্ডি শিল্টস পুরস্কার জিতে নেয়। তিনি পজ-এর সাথে একজন কলাম লেখক এবং অবদানকারী সম্পাদক হিসেবে কাজ চালিয়ে যান।
দ্য টাইমস অব ইসরায়েল

দ্য টাইমস অব ইসরায়েল () হলো একটি ইসরায়েলি বহুভাষিক অনলাইন সংবাদপত্র যা ২০১২ সালে চালু হয়েছিল এবং তখন থেকে এটি পাঠক সংখ্যার দিক থেকে বৃহত্তম ইংরেজি ভাষার ইহুদি এবং ইসরায়েলি সংবাদ উৎস হয়ে উঠেছে। এটি ইসরায়েলি সাংবাদিক ডেভিড হোরোভিটজ, যিনি প্রতিষ্ঠাতা সম্পাদকও, এবং আমেরিকান বিলিয়নেয়ার বিনিয়োগকারী সেথ ক্লারম্যান দ্বারা সহ-প্রতিষ্ঠা করা হয়েছিল। এর সদরদপ্তর জেরুসালেমে অবস্থিত। এটি "ইসরায়েল, মধ্যপ্রাচ্য এবং ইহুদি সম্প্রদায়ে ঘটতে থাকা নানান ঘটনা তুলে ধরে।" মূল ইংরেজি সংস্করণের পাশাপাশি, "দ্য টাইমস অফ ইসরায়েল" নিজস্ব হিব্রু সংস্করণ ("জামান ইসরায়েলের" মাধ্যমে), আরবি, ফরাসি এবং ফারসি সংস্করণও প্রকাশ করে। সংবাদ প্রতিবেদন ও বিশ্লেষণ ছাড়াও এই ওয়েবসাইটটি বহু লেখকের জন্য একটি ব্লগ প্ল্যাটফর্ম-ও চালায়
২০১৪ সালের ফেব্রুয়ারিতে, চালু হওয়ার দুই বছর পর, "টাইমস অফ ইসরায়েল" দাবি করে যে তাদের পাঠক সংখ্যা ছিল ২০ লাখ। ২০১৭ সালে, পাঠক সংখ্যা বেড়ে ৩৫ লাখে অনন্য মাসিক ব্যবহারকারী হয়েছে। ২০২১ সালের মধ্যে গড়ে প্রতি মাসে পত্রিকাটির ৯০ লাখের বেশি অনন্য ব্যবহারকারী এবং ৩.৫ কোটি পৃষ্ঠাদর্শন ছিল। একই সময়ে তাদের ব্লগ প্ল্যাটফর্মে সক্রিয় ব্লগারের সংখ্যা ছিল ৯,০০০।
জন জে. ম্যাকনিল

জন জে. ম্যাকনিল (২ সেপ্টেম্বর ১৯২৫ - ২২ সেপ্টেম্বর ২০১৫) ছিলেন একজন মার্কিন ক্যাথলিক মণ্ডলী, ধর্মযাজক, মনোচিকিৎসক এবং মার্কিন যুক্তরাষ্ট্রের একাডেমিক ধর্মতত্ত্ববিদ, যিনি সমকামী ধর্মতত্ত্বের ক্ষেত্রে বিশেষ খ্যাতি অর্জন করেছিলেন। ম্যাকনিলকে লেসবিয়ান এবং সমকামী অধিকারে অবদানের জন্য ১৯৮৪ সালে জাতীয় মানবাধিকার পুরষ্কারে ভূষিত করা হয় এবং ১৯৮৭ সালে নিউ ইয়র্ক সিটি গে রাইটস প্যারেডের গ্র্যান্ড মার্শাল করা হয়। ১৯৮৭ সালে ভ্যাটিকানের অনুরোধে ম্যাকনিলকে জেসুইট থেকে বহিষ্কার করা হয়।
ম্যাকনিল ১৯৫৯ সালে জেসুইটের মাধ্যমে কার্ডিনাল স্পেলম্যান কর্তৃক নিযুক্ত হন। তিনি ১৯৬৪ সালে বেলজিয়ামের ক্যাথলিক ইউনিভার্সিটি অব লিউভেন থেকে পিএইচডি ডিগ্রি অর্জন করেন। পরে তিনি নিউ ইয়র্কের সিরাকিউজের লে ময়েন কলেজ এবং নিউ ইয়র্ক সিটির ফোর্ডহ্যাম বিশ্ববিদ্যালয়ে শিক্ষকতা করেন।
১৯৭২ সালে তিনি উডস্টক জেসুইট সেমিনারি এবং ইউনিয়ন থিওলজিক্যাল সেমিনারি অনুষদে যৌন নীতিশাস্ত্রে বিশেষজ্ঞ হিসেবে খ্রিস্টীয় নীতিশাস্ত্রের অধ্যাপক হিসেবে যোগদান করেন।
ম্যাকনিল এলজিবিটি ক্যাথলিকদের জন্য একটি সহায়তা গোষ্ঠী ডিগনিটিইউএসএ -এর কার্যক্রম সম্প্রসারণে ভূমিকা পালন করেন।
১৯৭৬ সালে তিনি ""দ্য চার্চ অ্যান্ড দ্য হোমোসেক্সুয়াল"" প্রকাশ করেন। "নিউ ইয়র্ক টাইমস" বইটিকে "সমকামী ক্যাথলিকদের সম্পর্কে প্রথম বর্ধিত অ-বিচারমূলক কাজ হিসেবে বর্ণনা করেছে। এটি এমন একটি বিষয় যা দীর্ঘদিন ধরে সরকারী গির্জার আলোচনায় নিষিদ্ধ ছিল। এটি সমকামীদের প্রতি ধর্মীয় দৃষ্টিভঙ্গির পুনর্মূল্যায়নকে গতিশীল করতে সাহায্য করার জন্য কৃতিত্বপ্রাপ্ত, যা কেবল ক্যাথলিকদের মধ্যেই নয়, অন্যান্য ধর্মাবলম্বীদের মধ্যেও প্রতিফলিত হয়েছে।"
চার্লস কারানের মতে, ম্যাকনিলের "দ্য চার্চ অ্যান্ড দ্য হোমোসেক্সুয়াল" বইতে মণ্ডলীর ত্রুটি "দৃষ্টিগোচর" করার কথা উল্লেখ করে, ধর্মমতের মতবাদের জন্য মণ্ডলী পদ্ধতিগতভাবে সমকামিতা সম্পর্কিত ক্যাথলিক চার্চের শিক্ষার সমালোচনাকারী লেখকদের নীরব করার চেষ্টা করে।
১৯৮৭ সালে ভ্যাটিকানের অনুরোধে ম্যাকনিলকে জেসুইট থেকে বহিষ্কার করা হয়, কিন্তু তিনি আনুষ্ঠানিকভাবে একজন পুরোহিত হিসেবেই থেকে যান।
তিনি ৯০ বছর বয়সে ২০১৫ সালের ২২ সেপ্টেম্বর ফ্লোরিডার ফোর্ট লডারডেলের একটি ধর্মশালায় মারা যান।
তিনি প্রকাশ্যে সমকামী ছিলেন এবং ২০০৮ সালে তিনি তার দীর্ঘদিনের সঙ্গী চার্লি চিয়ারেলিকে বিয়ে করেন।
ম্যাকনিল ২০১১ সালে পরিচালক ব্রেন্ডন ফে'র একটি তথ্যচিত্র, ""টেকিং আ চান্স অন গড"" -এর বিষয়বস্তু ছিলেন।
ফিলিপ রোসেনাউ

ফিলিপ রোসেনাউ ( ; জন্ম ১৯৪৬), একজন ইসরায়েলি গণিতবিদ ও কবি। তিনি তেল আবিব বিশ্ববিদ্যালয়ের ফলিত গণিত বিভাগের একজন অধ্যাপক। তিনি জেমস এম. হাইম্যানের সাথে কম্প্যাক্টন প্রবর্তন করেন।
দ্য জেরুসালেম পোস্ট

দ্য জেরুসালেম পোস্ট () হলো জেরুসালেমে অবস্থিত একটি ইংরেজি ভাষার ইসরায়েলি ব্রডশিট সংবাদপত্র। এটি ১৯৩২ সালে ব্রিটিশ ম্যান্ডেট অব প্যালেস্টাইনের সময় গেরশন অ্যাগ্রন কর্তৃক দ্য প্যালেস্টাইন পোস্ট নামে প্রতিষ্ঠিত হয়েছিল। ১৯৫০ সালে এটির নাম পরিবর্তন করে "দ্য জেরুসালেম পোস্ট রাখা" হয়। ২০০৪ সালে, সংবাদপত্রটি মিরকাই টিকশোরেট কিনে নেয়, যা বিনিয়োগকারী এলি আজুরের নিয়ন্ত্রণে একটি বৈচিত্র্যময় ইসরায়েলি মিডিয়া ফার্ম (যিনি ২০১৪ সালে "মারিভ" সংবাদপত্রটিও অধিগ্রহণ করেছিলেন)। এটি বর্তমানে ইংরেজিতে প্রকাশিত হয়। যদিও, পূর্বে এটির একটি ফরাসি সংস্করণও ছিল।
এই পত্রিকাটি নিজেকে ইসরায়েলি রাজনীতির মধ্যম অবস্থানে বলে বর্ণনা করে, যদিও আন্তর্জাতিক মানদণ্ড অনুসারে, এই সংবাদপত্রকে মধ্য-ডানপন্থী বলে বিবেচনা করা হয়; এর সম্পাদকীয় অবস্থান হলো রাজনৈতিক দুর্নীতির কঠোর সমালোচনা, এবং ইসরায়েলে ধর্ম ও রাষ্ট্রের পৃথকীকরণকে সমর্থন করা। এটি বিশ্ব ইহুদি সম্প্রদায় এবং ইহুদি প্রবাসীদের জন্য শিক্ষামূলক কর্মসূচিতে ইসরায়েল রাষ্ট্রের বৃহত্তর বিনিয়োগেরও জোরালো সমর্থক।
ব্রডশিট সংবাদপত্রটি ইহুদি ধর্মীয় ছুটির দিন এবং স্বাধীনতা দিবস ব্যতীত প্রতিদিন রবিবার থেকে শুক্রবার প্রকাশিত হয়, শনিবার (ইহুদি বিশ্রামবার) কোনও সংস্করণ প্রকাশিত হয় না। নিয়মিত মতামত লেখকেরা ধর্ম, পররাষ্ট্রনীতি এবং অর্থনীতিসহ বিভিন্ন বিষয়ে লেখালেখি করেন।
আউটএভরিহোয়্যার

আউটএভরিহোয়্যার (যা কেবল আউট নামেও পরিচিত এবং পূর্বে আউটইনদ্যইউকে নামেও পরিচিত) ছিল অনলাইন লেসবিয়ান, গে, উভকামী এবং ট্রান্সজেন্ডার সম্প্রদায়ের জন্য একটি ওয়েবসাইট, এটি প্রধানত যুক্তরাজ্যের জন্য হলেও বিশ্বব্যাপী এর সদস্য রয়েছে। এই ওয়েবসাইটটি সদস্যদের প্রোফাইলে ছবি গ্যালারি, ব্যক্তিগত বার্তা, আলোচনা বোর্ড (যার ব্যবহার কেবলমাত্র অর্থপ্রদানকারী গ্রাহকদের জন্য সীমাবদ্ধ) এবং অনলাইন কথোপকথন প্রদান করত। সম্প্রদায়টি অফলাইন অনুষ্ঠানেরও আয়োজন করেছিল, যার মধ্যে ছিল কফি বা ককটেল আউটিং, খেলাধুলার অনুষ্ঠান এবং দিনব্যাপী ভ্রমণ।
ওয়েবসাইটটি ১৯৯৫ সালে তৈরি করা হয়েছিল, এরপর মুখের কথা, অল্প পরিমাণে বিজ্ঞাপন এবং জনসংযোগের কারণে এর সদস্য সংখ্যা বৃদ্ধি পায়।
প্রাথমিকভাবে ওয়েবসাইটটি শুধুমাত্র সমকামী পুরুষদের জন্য ছিল। ২০০৩ সালে "আউটফরউইমেন" চালু হয়। প্রথমে দুটি ওয়েবসাইট আলাদাভাবে পরিচালিত হত। অবশেষে এই দুটি একীভূত হতে শুরু করে। প্রাথমিকভাবে বিভিন্ন দলের একীকরণ সীমিত ছিল, কিন্তু অবশেষে দুটি সাইটের মধ্যে সম্পূর্ণ একীকরণের অনুমতি দেওয়ার সিদ্ধান্ত নেওয়া হয়েছিল।
২০০৫ সালের মে মাসে ওয়েবসাইটটি আউটএভরিহোয়্যার নামে পুনরায় চালু করা হয়। পুনঃপ্রবর্তনের মাধ্যমে ওয়েবসাইটটির একটি বড় ধরণের পুনর্গঠন হয়েছিল, পাশাপাশি পুরুষ এবং মহিলা সদস্যদের মধ্যে সম্পূর্ণ একীকরণও এর অন্তর্ভুক্ত ছিল। পুনঃপ্রবর্তনের ফলে ওয়েবসাইটটি একটি অনলাইন সম্প্রদায় থেকে একটি বাস্তব জীবনের সংস্থায় স্থানান্তরিত করার নীতিতে পরিবর্তিত হবার ইঙ্গিতও দিতেছিল, যেটি অনলাইন এবং অফলাইন উভয়ভাবেই পরিচালিত হবে। এই নীতিগত পরিবর্তনের একটি অংশ ছিল সাইটটিকে "আপ অ্যাণ্ড ডুয়িং" নামে অভিহিত করা। এরপর, দীর্ঘদিনের সদস্যরা অভিযোগ করে কোম্পানিটি "আপ অ্যাণ্ড ডুয়িং লিমিটেড" নামে ব্যবসা করছে। এই অভিযোগ পাওয়ার পর, পুনঃপ্রবর্তনের নাম পরিবর্তন না করে এটি অবশেষে "আউটএভরিহোয়্যার" নামেই এগিয়ে যায়।
এই ওয়েবসাইটটি নগ্ন প্রোফাইল ছবি প্রদর্শনের অনুমতি না দিয়ে এবং সদস্যদের প্রকাশ্যে যৌন আবেদন বন্ধ ক'রে যৌনতার উপর জোর দেওয়া থেকে বিরত রাখে। এই সম্প্রদায়ের একটি বৈশিষ্ট্য ছিল অফলাইন গ্রুপ ইভেন্টগুলি। পূর্ববর্তী উদাহরণগুলির মধ্যে রয়েছে সপ্তাহান্তের খুনের রহস্য, পনির রোলিং সমাবেশ, ক্যাম্পিং ট্রিপ এবং বোলিং।
২০১৭ সালের অক্টোবরে, ঘোষণা করা হয়েছিল যে ওয়েবসাইটটি ২০১৮ সালের ৩১শে অক্টোবর বন্ধ হয়ে যাবে।
ওয়েবসাইটটি অবশেষে ২০১৯ সালের ডিসেম্বরে বন্ধ হয়ে যায়।
আউটএভরিহোয়্যার (তখন আউটইনদ্যইউকে নামে পরিচিত)-এর দুই সদস্য জাদুকর ডেভিড ব্লেইনকে টাওয়ার ব্রিজের কাছে একটি স্বচ্ছ প্লাসটিকের বাক্সে খাবার ছাড়াই ঝুলিয়ে রেখে তাঁর দিকে সসেজ নিক্ষেপের জন্য একটি অনুষ্ঠান আয়োজন করার সিদ্ধান্ত নেয়। এর পরেই এই ওয়েবসাইটটি প্রচার লাভ করে। 
২০০৬ সালে, আউট "দিসইজগে" নামে একটি "নিউজলেটার" প্রকাশ করে। এই সংবাদপত্রটিতে তাদের ফোরামের পোস্ট ব্যবহার করা হয়েছিল যাতে এই ধারণাটি প্রকাশ করা যায় যে এটি বিভিন্ন ধরণের আগ্রহকে অন্তর্ভুক্ত করে। তবে, সদস্যরা আপত্তি করে যে এতে সমকামী বিদ্বেষপূর্ণ আভাস রয়েছে। এছাড়া দ্য ডেইলি স্টার-এও এর উল্লেখ করা হয়েছিল। এরপর শেষ নিউজলেটারটি প্রকাশনা থেকে "প্রত্যাহার" করা হয়। সেই বছর যারা তাদের পরিকল্পিত সাইবারস্টকারদের (ডিজিটাল প্রযুক্তির ব্যবহার করে কাউকে ট্র্যাক করা এবং হয়রানি করা) সম্পর্কে উদ্বেগ দূর করার জন্য কর্মসূচির অংশ হিসেবে কোনও সামাজিক অনুষ্ঠানে অংশগ্রহণ করেনি এমন ৩০,০০০ সদস্যের সাথে ওয়েবসাইটটি যোগাযোগ করেছিল।
এডওয়ার্ড পোর্টার (শ্রমিক দলের রাজনীতিবিদ)

এডওয়ার্ড পোর্টার (২৮ জুলাই ১৮৮০ - ৩১ আগস্ট ১৯৬০) ছিলেন একজন ব্রিটিশ লেবার পার্টির রাজনীতিবিদ এবং সমাজসেবক।
১৯৪৫ সালের সাধারণ নির্বাচনে পোর্টার ল্যাঙ্কাশায়ারের ওয়ারিংটন থেকে সংসদ সদস্য (এমপি) নির্বাচিত হন। ১৯২০-এর দশকে এই নির্বাচনী এলাকাটি লেবার এবং কনজারভেটিভদের মধ্যে হাতবদল হয়েছিল। তবে ১৯৩১ সাল থেকে এলাকাটি কনজারভেটিভ নোয়েল গোল্ডির দখলে ছিল। পোর্টার ৬৩% ভোট পেয়ে আসনটি জিতেছিলেন। তবে ১৯৫০ সালের সাধারণ নির্বাচন পর্যন্ত তিনি হাউস অফ কমন্সে বসেছিলেন, যেদিন তিনি আর দাঁড়াননি।
তেরেসা ডে লরেতিস

তেরেসা ডে লরেতিস ( ; জন্ম ১৯৩৮, বোলোনিয়া ) হলেন একজন ইতালীয় লেখক এবং ক্যালিফোর্নিয়া বিশ্ববিদ্যালয়ের সান্তা ক্রুজের চেতনার ইতিহাসের বিশিষ্ট অধ্যাপক এমেরিতা। তার আগ্রহের ক্ষেত্রগুলোর মধ্যে রয়েছে সংকেতবিজ্ঞান, মনোবিশ্লেষণ, চলচ্চিত্র তত্ত্ব, সাহিত্য তত্ত্ব, নারীবাদ, নারী বিদ্যা, সমকামী স্ত্রীলোক এবং সমকামী অধ্যয়ন। তিনি বিজ্ঞান কল্পকাহিনীও লিখেছেন। তিনি ইংরেজি এবং ইতালীয় উভয় ভাষাতেই সাবলীল, এবং উভয় ভাষায় লিখে থাকেন। এছাড়াও, তার কাজ অন্যান্য ষোলটি ভাষায় অনূদিত হয়েছে।
ডে লরেতিস মার্কিন যুক্তরাষ্ট্রে আসার আগে মিলানের বোকোনি বিশ্ববিদ্যালয় থেকে আধুনিক ভাষা ও সাহিত্যে ডক্টরেট ডিগ্রি অর্জন করেন। তিনি হেইডেন হোয়াইট, ডোনা হ্যারাওয়ে, ফ্রেডরিক জেমসন এবং অ্যাঞ্জেলা ডেভিসের সাথে চেতনার ইতিহাসে যোগদান করেছিলেন। তিনি কানাডা, জার্মানি, ইতালি, সুইডেন, অস্ট্রিয়া, আর্জেন্টিনা, চিলি, ফ্রান্স, স্পেন, হাঙ্গেরি, ক্রোয়েশিয়া, মেক্সিকো এবং নেদারল্যান্ডসসহ বিশ্বের বিভিন্ন বিশ্ববিদ্যালয়ে ভ্রমণকারী প্রফেসরের দায়িত্ব পালন করেছেন। তিনি বর্তমানে সান ফ্রান্সিসকো, ক্যালিফোর্নিয়ায় থাকেন, কিন্তু প্রায়শই ইতালি এবং নেদারল্যান্ডসে সময় কাটান।
ডে লরেতিসের "অর্ধ-অনুভূতির শিকার/সম্পাদিত হওয়া" (অর্থাৎ, অর্থ তৈরি করা এবং তাদের দ্বারা তৈরি হওয়া)-এর একটি পণ্য হিসেবে আত্মগততার বর্ণনা করেন যা তাত্ত্বিকভাবে মানুষের ক্রিয়া (এজেন্সি) এবং কাঠামোর মধ্যে উত্তেজনা সমাধান এবং কাটিয়ে উঠতে সাহায্য করে। অভিজ্ঞতার সংকেতবিজ্ঞান সম্পর্কে তার ধারণা প্রতিষ্ঠার জন্য তিনি উমবের্তো একোর সিএস পার্সের পাঠ ব্যবহার করেন। তিনি ব্যক্তিত্বের গঠনের উপর আলোচনায় শারীরিকতাকে ফিরিয়ে আনেন, যা মূলত ভাষাগত দিক থেকেই চিন্তা করা হয়েছে। তার সংকেতবিজ্ঞান কেবল ভাষার সংকেতবিজ্ঞান নয় বরং দৃশ্যমান চিত্র এবং অ-মৌখিক অনুশীলনের সংকেতবিজ্ঞানও বটে। তার (পার্সের) "অভ্যাস" বা "অভ্যাস পরিবর্তন" কে প্রায়শই বোর্দিউর-এর "হ্যাবিটাস" ধারণার সাথে তুলনা করা হয়।
মিশেল ফুকোর দেহ বিশ্লেষণে নারীদেহের সেই নির্দিষ্টতা বিবেচনা বাদ দেওয়া হয়েছে, যা অনেক নারীবাদী সমালোচনা করেন। ব্যর্থতার পরিপূরক হিসেবে, লিঙ্গ আসলে প্রযুক্তির প্রভাবের মধ্যে একটি হওয়া উচিত, যা শরীরের মৌলিক বোধগম্যতা প্রদান করে এবং এটি ডে লরেতিসের "লিঙ্গ প্রযুক্তির" ধারণার দিকে মোড় নেয়। ডে লরেতিস "সমকামী তত্ত্ব" শব্দটি তৈরি করেছিলেন, যদিও বর্তমানে এটি যেভাবে ব্যবহৃত হয় তা মূলত তিনি এই শব্দটি দ্বারা যা বোঝাতে চেয়েছিলেন তার থেকে আলাদা। তিনি ১৯৯০ সালের ফেব্রুয়ারি মাসে ক্যালিফোর্নিয়া বিশ্ববিদ্যালয়ের সান্তা ক্রুজে এক সম্মেলনে এই শব্দটি ব্যবহার করেন। সম্মেলনের পরের, "কার্যক্রম" হল "১৯৯১ সালের ডিফারেন্সেস: আ জার্নাল অফ ফেমিনিস্ট কালচারাল স্টাডিজ" এর একটি বিশেষ সংখ্যায় সংগ্রহ করা হয়েছিল।" ডে লরেতিস এই সংখ্যায় সমকামী তত্ত্বের মূল ধারণাগুলো নিয়ে আলোচনা করেছেন, যা পরবর্তীতে সমকামী অধ্যয়নের ক্ষেত্রে প্রভাব ফেলেছে। তিনি বলেছিলেন যে সমকামী অধ্যয়নে সমকামী স্ত্রীলোক এবং সমকামী পুরুষলোক অধ্যয়ন আলাদাভাবে করা উচিত। ডে লরেতিস বলেন যে "সমকামী তত্ত্ব" সেই নিয়মগুলোকে চ্যালেঞ্জ করেছিল" যা লিঙ্গ, যৌনতা, শ্রেণী এবং বর্ণের মতো "সামাজিক পরিচয়" সম্পর্কিত বৈষম্যকে জোরদার করে। যদিও তিনি এই শব্দটি তৈরি করেছিলেন, তিনি মাত্র তিন বছর পরে এটি ত্যাগ করেন কারণ এটি মূলধারার শক্তি এবং প্রতিষ্ঠানগুলোর দ্বারা ব্যবহৃত হচ্ছিল যাদের বিরোধ করার জন্য তিনি এটি তৈরি করেছিলেন। 
বই (ইংরেজি)
তাঁর সম্পাদিত বা সহ-সম্পাদিত সংকলন বা সংগ্রহ
জার্নাল
বই (ইতালীয়)
জাইলস র‍্যাডিস

জাইলস হেনেজ রেডিস, ব্যারন রেডিস, (৪ অক্টোবর ১৯৩৬ - ২৫ আগস্ট ২০২২) ছিলেন একজন ব্রিটিশ লেবার পার্টির রাজনীতিবিদ এবং লেখক। তিনি ১৯৭৩ থেকে ২০০১ সাল পর্যন্ত কাউন্টি ডারহামের প্রতিনিধিত্ব করে সংসদ সদস্য (এমপি) হিসেবে দায়িত্ব পালন করেন। এরপর ২০০১ থেকে ২০২২ সালে তিনি তার মৃত্যুর কিছু আগে পর্যন্ত হাউস অফ লর্ডসে আজীবন লর্ড হিসেবে দায়িত্ব পালন করেন।
র‍্যাডিস ১৯৩৬ সালের ৪ অক্টোবর লন্ডনে জন্মগ্রহণ করেন। তিনি ভারত সরকারের একজন সরকারি কর্মচারী লরেন্স র‍্যাডিসের পুত্র। তার মা প্যাট্রিসিয়া ছিলেন রক্ষণশীল রাজনীতিবিদ আর্থার হেনেজের কন্যা। র‍্যাডিস অক্সফোর্ডের উইনচেস্টার কলেজ এবং ম্যাগডালেন কলেজে পড়াশোনা করেছেন। তার জাতীয় সেবা ছিল কোল্ডস্ট্রিম গার্ডসের সাথে। এরপর তিনি জেনারেল অ্যান্ড মিউনিসিপ্যাল ওয়ার্কার্স ইউনিয়নের গবেষণা কর্মকর্তা হিসেবে কাজ করেন এবং ১৯৬৭ থেকে ১৯৬৮ সাল পর্যন্ত ইয়ং ফ্যাবিয়ানদের চেয়ারম্যান ছিলেন।
র‍্যাডিস প্রথমবার ১৯৬৪ এবং ১৯৬৬ সালে চিপেনহ্যামে সংসদের হয়ে প্রতিদ্বন্দ্বিতা করেছিলেন, কিন্তু প্রতিবারই তৃতীয় হন। তিনি ১৯৭৩ সালের উপনির্বাচন থেকে ১৯৮৩ সাল পর্যন্ত চেস্টার-লে-স্ট্রিট এবং তারপর ২০০১ সালে অবসর গ্রহণের আগ পর্যন্ত নর্থ ডারহামের লেবার পার্লামেন্ট সদস্য নির্বাচিত হয়েছিলেন।
১৯৮০-এর দশকে নীল কিনকের অধীনে লেবার শ্যাডো ক্যাবিনেটে র‍্যাডিস শিক্ষা মুখপাত্র হিসেবে দায়িত্ব পালন করেন। ট্রেজারি সিলেক্ট কমিটির চেয়ারম্যান হিসেবে, র‍্যাডিস ব্যাংক অফ ইংল্যান্ডের মুদ্রানীতি কমিটিকে সুদের হারের বিষয়ে সিদ্ধান্তের জন্য সংসদ এবং জনগণের কাছে জবাবদিহি করতে সাহায্য করেছিলেন। তিনি ২০১৫ সালের মার্চ পর্যন্ত হাউস অফ লর্ডসের ইউরোপীয় ইউনিয়নের বৈদেশিক বিষয়ক উপ-কমিটির সদস্য ছিলেন।
একজন ইউরোপপ্রেমী র‍্যাডিস ছিলেন মাত্র পাঁচজন লেবার এমপির মধ্যে একজন যিনি ১৯৯৩ সালে মাস্ট্রিক্ট চুক্তির তৃতীয় পাঠের পক্ষে ভোট দিয়েছিলেন। এটি তার দলের হুইপকে অমান্য করে, যা ভোটদানে বিরত থাকতে বলা হয়েছিল।
১৯৫৯ সালে রেডিস পেনেলোপ অ্যাঙ্গাসকে বিয়ে করেন। তাদের দুটি কন্যা ছিল। ১৯৬৯ সালে তাদের বিবাহবিচ্ছেদ ঘটে। ১৯৭১ সালে তিনি ইতিহাসবিদ লিসান কোচকে বিয়ে করেন। তিনি দীর্ঘদিন ধরে ক্যামডেনের বাসিন্দা ছিলেন। পার্লামেন্ট হিলে স্থানান্তরিত হওয়ার আগে তিনি ১৯৬০-এর দশকে গ্লুচেস্টার ক্রিসেন্টে বসবাস করতেন।
র‍্যাডিস ২৫ আগস্ট ২০২২ তারিখে ৮৫ বছর বয়সে ক্যান্সারে আক্রান্ত হয়ে মারা যান।
নোরি রিড

নোরি রিড একজন মার্কিন কৌতুকাভিনেত্রী এবং লেখিকা। ২০২১ সালে তার স্ট্যান্ড-আপ অভিনয়ের জন্য তাকে ভালচার ম্যাগাজিন "ইউ শুড অ্যান্ড উইল নো" তালিকায় অন্তর্ভুক্ত করে। তিনি ডিজনি চ্যানেলের "র‍্যাভেন্স হোম" ধারাবাহিকের একজন লেখিকা ছিলেন।
রিড বড় হয়েছেন কেন্টাকির ক্রিশ্চিয়ান কাউন্টিতে। তিনি একটি খামারে বড় হন, যেখানে তার পরিবার পেন্টেকোস্টাল চার্চে সক্রিয় ছিল। কৈশোর থেকেই তিনি জানতেন যে তিনি কুইয়ার, কিন্তু পারিবারিক ধর্মীয় বিশ্বাসের কারণে তা গোপন রেখেছিলেন। ছোটবেলা থেকেই তিনি টেলিভিশনে স্ট্যান্ড-আপ কৌতুক দেখতে ভালোবাসতেন, বিশেষ করে মিচেল হেডবার্গ ছিলেন তার প্রিয় ব্যক্তিত্ব।
তিনি ওহাইওতে কলেজে পড়াশোনা করেন এবং সেখানেই নিজেকে প্রকাশ করেন। ২০১৪ সালে তিনি ক্যালিফোর্নিয়া ইনস্টিটিউট অব ইন্টিগ্রাল স্টাডিজে পড়ার জন্য বে এরিয়ায় চলে যান, যদিও এক বছর পর তা ছেড়ে দেন।
রিড ২০১৭ সালে ওকল্যান্ডে স্ট্যান্ড-আপ কৌতুক পরিবেশনা শুরু করেন। সেখানে তিনি পিকক রেবেলিয়ন নামক সংগঠন কর্তৃক আয়োজিত রঙিন ত্বকের রূপান্তরিত নারীদের জন্য পরিচালিত একটি কর্মশালার মাধ্যমে কৌতুকে প্রশিক্ষণ নেন। তিনি শহরের বিভিন্ন জায়গায় খোলা মাইকে পারফর্ম করেন এবং পরে আইরিন টু ও অ্যাশ ফিশার দ্বারা নির্মিত এলজিবিটিকিউ ও নারীকেন্দ্রিক কমেডি শো "ম্যান হেটার্স" সহ-প্রযোজনা করেন। কর্মজীবনের শুরুতে তিনি অ্যামি পোহলারের জন্য আউটসাইড ল্যান্ডসে পারফর্ম করেন। ২০১৯ সালে রাইজ ম্যানেজমেন্টের সাথে চুক্তির পর তিনি কৌতুক জীবন এগিয়ে নিতে লস অ্যাঞ্জেলেসে চলে যান। ২০২১ সালে তিনি ভালচারের "ইউ শুড অ্যান্ড উইল নো" তালিকায় অন্তর্ভুক্ত হন।
রেভেনস হোম ছিল তার প্রথম টেলিভিশন লেখার কাজ, যেখানে তিনি দপ্তরভুক্ত লেখিকা ছিলেন। তিনি "দ্য ফিয়ার্স অ্যাওয়েকেন্স" পর্বটি লিখেছিলেন, যেখানে জুলিয়ানা জোয়েল অভিনয় করেছিলেন নিকি চরিত্রে, যিনি ডিজনি চ্যানেলের প্রথম রূপান্তরিত চরিত্র। এই কাজের জন্য তিনি ২০২৩ সালের চিলড্রেনস অ্যান্ড ফ্যামিলি এমি পুরষ্কারে প্রিস্কুল বা শিশুদের জন্য সরাসরি সম্প্রচারিত অনুষ্ঠানে অসাধারণ লেখার বিভাগে মনোনয়ন পান।
২০২৩ সালে তিনি আউট ম্যাগাজিনের “সবচেয়ে যোগ্য ব্যাচেলোরেটদের” তালিকায় ছিলেন। ২০২৪ সালে তিনি হেইডেন জনসনের সঙ্গে "ট্রান্স-ইট গার্লস" নামক কমেডি শো সহ-উপস্থাপনা করেন।
ডেভিড হার্স্ট

ডেভিড হার্স্ট হলেন একজন প্রবীণ ব্রিটিশ সাংবাদিক। তিনি লন্ডন-ভিত্তিক স্বাধীন সংবাদমাধ্যম "মিডল ইস্ট আই" -এর সহ-প্রতিষ্ঠাতা এবং প্রধান সম্পাদক, যা ইংরেজি এবং ফরাসি উভয় ভাষায় মধ্যপ্রাচ্যের উপর প্রতিবেদন করে। তিনি সৌদি আরবের একজন সুপরিচিত ভাষ্যকার এবং বিশ্লেষক, তিনি প্রায়শই আঞ্চলিক বিষয় নিয়ে কথা বলেন। "মিডল ইস্ট আই" চালু করার আগে, হার্স্ট "দ্য গার্ডিয়ানে" একজন পররাষ্ট্র বিষয়ক কলামিস্ট হিসেবে কাজ করতেন এবং রাশিয়া, ইউরোপ এবং বেলফাস্টে একজন সংবাদদাতা হিসেবে কাজ করতেন। তিনি "দ্য স্কটসম্যান" সংবাদপত্র থেকে "গার্ডিয়ান"-এ যোগ দেন, যেখানে তিনি শিক্ষা বিষয়ক কভারেজ দিতেন।
একটি ২৯ বছরের কর্মজীবনে, তিনি ব্রাইটন বোমা হামলা, ১৯৮৪–১৯৮৫ ব্রিটেনের খনি শ্রমিক ধর্মঘট, এবং উত্তর আয়ারল্যান্ডে অ্যাংলো-আইরিশ চুক্তি-পরবর্তী উত্তপ্ত লয়াালিস্ট বিক্ষোভের মতো বড় ঘটনাগুলোতে প্রতিবেদন করেন। তাঁর কাজ তাঁকে স্লোভেনিয়া ও ক্রোয়েশিয়াতে যুগোস্লাভিয়ার পতন-সংঘটিত প্রাথমিক সংঘাতসমূহে, সোভিয়েত ইউনিয়নের পতন, চেচেন যুদ্ধ, এবং পরবর্তী অস্থির রাজনৈতিক পরিবর্তনসমূহেও নিয়ে যায়। তিনি বরিস য়েলৎসিন-এর ক্রমাবনতিশীল স্বাস্থ্য ও নেতৃত্ব, এবং ভ্লাদিমির পুতিন-এর উত্থানের পথ প্রশস্ত করে দেওয়া পরিস্থিতিসমূহও নথিবদ্ধ করেন।
"দ্য স্কটসম্যান"-এ শিক্ষা বিষয়ক সংবাদদাতা হিসেবে কর্মজীবন শুরু করে, তিনি পরে "দ্য গার্ডিয়ান"-এ স্থানান্তরিত হন। আয়ারল্যান্ড কাভার করার পর, ১৯৯২ সালে মস্কোতে স্থানান্তরের আগে তিনি ইউরোপীয় সংবাদদাতা হিসেবে দায়িত্ব পালন করেন। ১৯৯৪ সালের মধ্যে তিনি সেখানে ব্যুরো প্রধান হয়ে ওঠেন। ১৯৯৭ সালে রাশিয়া ত্যাগ করার সময়, তিনি বিদেশ ডেস্কে স্থানান্তরিত হন, এবং পরবর্তীতে ইউরোপীয় সম্পাদক এবং পরে সহযোগী বিদেশ সম্পাদকের পদে উন্নীত হন।
ভিতোর রেইস

ভিতোর দে অলিভেইরা নুনেস দোস রেইস (; জন্ম: ১২ জানুয়ারি ২০০৬; ভিতোর রেইস নামে সুপরিচিত) হলেন একজন ব্রাজিলীয় পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার সিটির হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় হিসেবে খেলেন।
২০২২ সালে, রেইস ব্রাজিল অনূর্ধ্ব-১৬ দলের হয়ে ব্রাজিলের বয়সভিত্তিক পর্যায়ে অভিষেক করেছেন।
ভিতোর দে অলিভেইরা নুনেস দোস রেইস ২০০৬ সালের ১২ই জানুয়ারি তারিখে ব্রাজিলের সাও পাওলোতে জন্মগ্রহণ করেছেন এবং সেখানেই তার শৈশব অতিবাহিত করেছেন।
রেইস ব্রাজিল অনূর্ধ্ব-১৬ এবং ব্রাজিল অনূর্ধ্ব-১৭ দলের হয়ে খেলার মাধ্যমে ব্রাজিলের প্রতিনিধিত্ব করেছেন। ২০২২ সালের ৪ঠা সেপ্টেম্বর তারিখে তিনি ওয়েলস অনূর্ধ্ব-১৬ দলের বিরুদ্ধে ম্যাচে ব্রাজিল অনূর্ধ্ব-১৬ দলের হয়ে আন্তর্জাতিক পর্যায়ে অভিষেক করেছেন।
নিকো ও'রাইলি

নিকো ও'রাইলি (; জন্ম: ২১ মার্চ ২০০৫) হলেন একজন ইংরেজ পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার সিটির হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা বাম পার্শ্বীয় রক্ষণভাগের খেলোয়াড় হিসেবে খেলেন।
২০১৯ সালে, ও'রাইলি ইংল্যান্ড অনূর্ধ্ব-১৫ দলের হয়ে ইংল্যান্ডের বয়সভিত্তিক পর্যায়ে অভিষেক করেছেন।
নিকো ও'রাইলি ২০০৫ সালের ২১শে মার্চ তারিখে ইংল্যান্ডের ম্যানচেস্টারে জন্মগ্রহণ করেছেন এবং সেখানেই তার শৈশব অতিবাহিত করেছেন।
ও'রাইলি ইংল্যান্ড অনূর্ধ্ব-১৫, ইংল্যান্ড অনূর্ধ্ব-১৬, ইংল্যান্ড অনূর্ধ্ব-১৭, ইংল্যান্ড অনূর্ধ্ব-১৮ এবং ইংল্যান্ড অনূর্ধ্ব-২০ দলের হয়ে খেলার মাধ্যমে ইংল্যান্ডের প্রতিনিধিত্ব করেছেন। ২০১৯ সালের ১৫ই ডিসেম্বর তারিখে তিনি প্রজাতন্ত্রী আয়ারল্যান্ড অনূর্ধ্ব-১৫ দলের বিরুদ্ধে ম্যাচে ইংল্যান্ড অনূর্ধ্ব-১৫ দলের হয়ে আন্তর্জাতিক পর্যায়ে অভিষেক করেছেন।
জেমস ম্যাকঅ্যাটি

জেমস জন ম্যাকঅ্যাটি (; জন্ম: ১৮ অক্টোবর ২০০২; জেমস ম্যাকঅ্যাটি নামে সুপরিচিত) হলেন একজন ইংরেজ পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার সিটির হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা ডান পার্শ্বীয় আক্রমণভাগের খেলোয়াড় হিসেবে খেলেন।
২০১৯ সালে, ম্যাকঅ্যাটি ইংল্যান্ড অনূর্ধ্ব-১৮ দলের হয়ে ইংল্যান্ডের বয়সভিত্তিক পর্যায়ে অভিষেক করেছেন।
জেমস জন ম্যাকঅ্যাটি ২০০২ সালের ১৮ই অক্টোবর তারিখে ইংল্যান্ডের সলফোর্ডে জন্মগ্রহণ করেছেন এবং সেখানেই তার শৈশব অতিবাহিত করেছেন।
ম্যাকঅ্যাটি ইংল্যান্ড অনূর্ধ্ব-১৮, ইংল্যান্ড অনূর্ধ্ব-২০ এবং ইংল্যান্ড অনূর্ধ্ব-২১ দলের হয়ে খেলার মাধ্যমে ইংল্যান্ডের প্রতিনিধিত্ব করেছেন। ২০১৯ সালের ১৪ই নভেম্বর তারিখে তিনি রাশিয়া অনূর্ধ্ব-১৮ দলের বিরুদ্ধে ম্যাচে ইংল্যান্ড অনূর্ধ্ব-১৮ দলের হয়ে আন্তর্জাতিক পর্যায়ে অভিষেক করেছেন।
রবার্ট গস

রবার্ট ই. শোর-গস একজন ধর্মতত্ত্ববিদ এবং লেখক। 
গস একটি ধর্মপ্রাণ রোমান ক্যাথলিক পরিবারে বেড়ে ওঠেন এবং ১৯৭৬ সালে জেসুইট হিসেবে নিযুক্ত হয়ে পুরোহিত হিসেবে ডাক পেয়েছিলেন। তিনি ১৯৭৮ সালে জেসুইটদের ছেড়ে চলে যান এবং তারপর হার্ভার্ড বিশ্ববিদ্যালয় থেকে তুলনামূলক ধর্মে ধর্মতত্ত্বের ডক্টরেট ডিগ্রি লাভ করবেন।
গস ওয়েবস্টার বিশ্ববিদ্যালয়ের ধর্মীয় অধ্যয়ন বিভাগে (১৯৯৪-২০০৪) শিক্ষকতা করেছিলেন এবং বিভাগের সভাপতি হিসেবেও দায়িত্ব পালন করেছিলেন। বিশ্ববিদ্যালয় কর্তৃক তার চাকরির মেয়াদ সীমিত করাটি বিতর্কিত হয়েছিল, কারণ গস অভিযোগ করেছিলেন যে যৌনতা সম্পর্কে তার স্পষ্টবাদী দৃষ্টিভঙ্গির কারণে এটি করা হয়েছিল। পুরুষ সমকামী, স্ত্রী সমকামী, উভকামী এবং ট্রান্সজেন্ডার অধিকারের জন্য ছাত্র সংগঠন ওয়েবস্টার প্রাইড কোনো আনুষ্ঠানিক অবস্থান নেয়নি। ছাত্র সংবাদপত্রে ওয়েবস্টার প্রাইডের সভাপতিকে এই সিদ্ধান্তের বিরোধিতা না করার জন্য উদ্ধৃত করা হয়েছে "কারণ তিনি বিশ্বাস করেন না যে এই সিদ্ধান্তের সাথে সমকামীতা ভীতির কোনো সম্পর্ক রয়েছে।"
তিনি এসিটি ইউপি, কুইয়ার নেশন এবং সমকামী রোমান ক্যাথলিক গোষ্ঠী ডিগনিটি ইউএসএ-এর মতো সমকামী সংগঠনের সাথে জড়িত ছিলেন। গস আমেরিকান একাডেমি অফ রিলিজিয়নের গে মেনস ইস্যুস ইন রিলিজিয়ন গ্রুপের সহ-সভাপতি হিসেবে দায়িত্ব পালন করেছেন। তিনি ধর্মের স্ত্রী সমকামী ও পুরুষ সমকামী অধ্যয়ন কেন্দ্রের জাতীয় উপদেষ্টা বোর্ড এবং প্যাসিফিক স্কুল অফ রিলিজিয়ন মন্ত্রণালয়ে দায়িত্ব পালন করেন।। ২০০৯ সালে তিনি দ্বিতীয়বার বিয়ে করেন।
তাঁর প্রকাশিত রচনাগুলোর মধ্যে রয়েছে:
শোর-গস বর্তমানে ক্লেয়ারমন্ট স্কুল অফ থিওলজির একজন সংযুক্ত ফ্যাকাল্টি সদস্য।
কলকাতা রেইনবো প্রাইড ফেস্টিভ্যাল

কলকাতা রেইনবো প্রাইড ফেস্টিভ্যাল হলো কলকাতা ভিত্তিক একটি উন্মুক্ত সমষ্টি যা এলজিবিটি অধিকারকে সমর্থন করে এমন ব্যক্তি, নেটওয়ার্ক এবং সংগঠনের সমন্বয়ে গঠিত। এই দলটি বার্ষিক কলকাতা রেইনবো প্রাইড ওয়াক আয়োজন করে, যা দক্ষিণ এশিয়ার মধ্যে এই ধরণের দীর্ঘতম অনুষ্ঠানে পরিণত হয়েছে।
কলকাতা রেইনবো প্রাইড ওয়াক আয়োজনের উদ্যোগ নেওয়ার জন্য ২০১১ সালের ১ মে এই সংগঠনটি গঠিত হয়। যখন এটি যাত্রা শুরু করে তখন কলকাতা রেইনবো প্রাইড ওয়াকে ৫০০ জন লোকের সমাগম ঘটে এবং পরের বছর অর্থাৎ ২০১২ সালে এই সংখ্যা ১৫০০-তে পৌঁছায়। 
২০১২ সালে এটি লিঙ্গ ও যৌনতা অধিকার নিয়ে কাজ করা বেশ কয়েকটি এনজিওর চিত্রকর্ম, বিভিন্ন শিল্পীর ছবি ও পোস্টার, লিঙ্গ ও যৌনতার অধিকার নিয়ে কাজ করা লিফলেটের একটি প্রদর্শনীর আয়োজন করে। বেঙ্গল আর্ট গ্যালারী, আইসিসিআর, হো চি মিন সরণিতে অনুষ্ঠিত 'ব্রডেনিং দ্য ক্যানভাস - সেলিব্রেটিং ব্লেমিশেস' শীর্ষক ছয় দিনের এই প্রদর্শনীতে ভারত ও বিদেশের পনেরোজন শিল্পী এবং ভারতের বিভিন্ন স্থান থেকে এনজিওসমূহ অংশ নিয়েছিল।
কলকাতা রেইনবো প্রাইড ওয়াক শিল্প প্রদর্শনী, চলচ্চিত্র প্রদর্শনী, প্যানেল আলোচনা, সাংস্কৃতিক অনুষ্ঠান এবং সাম্প্রদায়িক আড্ডার মতো বেশ কিছু অনুষ্ঠান পরিচালনা করে।
এটি বিভিন্ন সামাজিক বিষয়ের উপর প্যানেল আলোচনার আয়োজন করে, যা কেআরপিএফ আড্ডা নামে পরিচিত।
কলকাতা রেইনবো প্রাইড ওয়াক প্রতি বছর একটি গুরুত্বপূর্ণ সামাজিক বিষয়কে তাদের উদ্দেশ্য হিসেবে বেছে নেয়।
২০১৩ সালে এর অংশগ্রহণকারীরা সমাজে প্রচলিত সব ধরনের যৌন হিংসার বিরুদ্ধে সম্প্রচার করেন।
২০১৪ সালে এর অংশগ্রহণকারীরা লিঙ্গ পরিচয় প্রকাশের অধিকার এবং ব্যক্তিগত যৌন স্বাধীনতার পক্ষে সম্প্রচার করেন। ভারী বৃষ্টি থাকা সত্ত্বেও এতে এক হাজারেরও বেশি সমর্থক অংশগ্রহণ করেন।
আল-ফাতিহা ফাউন্ডেশন

আল-ফাতিহা ফাউন্ডেশন ছিল একটি সংগঠন, যা নাগরিক, রাজনৈতিক ও আইনগত অধিকার রক্ষা ও উন্নয়নের লক্ষ্যে এলজিবিটিকিউ+ মুসলিমদের জন্য কাজ করত। এটি ১৯৯৭ সালে ফায়সাল আলম নামক একজন পাকিস্তানি মার্কিন এলজিবিটিকিউ+ অধিকারকর্মী দ্বারা প্রতিষ্ঠিত হয়। এটি যুক্তরাষ্ট্রে একটি অলাভজনক সংস্থা হিসেবে নিবন্ধিত ছিল, যা ২০১১ সাল পর্যন্ত সক্রিয় ছিল।
ফায়সাল আলম ১৯৯৭ সালের নভেম্বর মাসে আল-ফাতিহা প্রতিষ্ঠা করেন। এটি শুরুতে একটি ইন্টারনেট তালিকাবিতরণ হিসেবে শুরু হয়, যেখানে ২৫টি দেশের প্রশ্নাতীত মুসলিমরা যুক্ত ছিলেন। পরবর্তীতে ১৯৯৮ সালের অক্টোবরের দিকে এর অনেকগুলো সরাসরি শাখা গঠিত হয়। যুক্তরাষ্ট্রে এর ১৪টি শাখা ছিল। এছাড়াও ইংল্যান্ড, কানাডা, স্পেন, তুরস্ক এবং দক্ষিণ আফ্রিকাতেও এর কার্যালয় ছিল।
"আল-ফাতিহা" শব্দটির অর্থ "উদ্ঘাটন" বা "শুরু"। এটি পবিত্র কোরআনের প্রথম সূরার নামও বটে। এই সূরার শুরুতেই আল্লাহকে দয়ালু ও করুণাময় হিসেবে বর্ণনা করা হয়েছে। সংগঠনের প্রতিষ্ঠাতা বিশ্বাস করেন, ইসলাম মূলত এই গুণগুলোর প্রতিফলন, বরং ঘৃণা বা সমকামভীতি নয়।
সংগঠনটি প্রতি বছর একটি আন্তর্জাতিক সদস্য সম্মেলনের আয়োজন করত। ১৯৯০-এর দশকের শেষে এবং ২০০০-এর দশকের শুরুতে এই সম্মেলনগুলো বোস্টন, নিউইয়র্ক, লন্ডন এবং সান ফ্রান্সিসকোতে অনুষ্ঠিত হয়। এসব সম্মেলনে ধর্ম ও যৌন পরিচয়কে একত্রে মেলানোর মতো গুরুত্বপূর্ণ বিষয় নিয়ে আলোচনা হতো। সর্বশেষ আল-ফাতিহা সম্মেলনটি ২০০৫ সালে আটলান্টায় অনুষ্ঠিত হয়।
২০০১ সালে আন্তর্জাতিক ইসলামপন্থী সংগঠন আল-মুহাজিরুন একটি বৈশ্বিক খিলাফত প্রতিষ্ঠা করার জন্য একটি ফতোয়া জারি করে। সেই ফতোয়ায় আল-ফাতিহার সব সদস্যকে "ধর্মত্যাগী" ঘোষণা করা হয় এবং তাদের মৃত্যুদণ্ড দেওয়ার আহ্বান জানানো হয়। এই ধরনের হুমকি ও রক্ষণশীল সমাজে বসবাস করার কারণে অনেক সদস্য এখনো তাদের পরিচয় গোপন রাখেন।
আল-ফাতিহা মুসলিম সমাজে সমকামী বিদ্বেষের বিরুদ্ধে কাজ করলেও, তারা আরেকটি বড় প্রতিদ্বন্দ্বিতার মোকাবিলা করে, তা হলো ইসলাম সম্পর্কে ভুল বোঝাবুঝি বা ইসলামবিদ্বেষী প্রতিক্রিয়া সৃষ্টি না করে নিজেদের অবস্থান তুলে ধরা।
প্রতিষ্ঠাতা ফায়সাল আলমের পদত্যাগের পর নতুন নেতৃত্ব সংগঠনটিকে কার্যকরভাবে এগিয়ে নিতে ব্যর্থ হয়। ২০১১ সালে এটি আনুষ্ঠানিকভাবে তাদের কার্যক্রম বন্ধ করে দেয়।
আল-ফাতিহার পুরাতন ওয়েবসাইট 
ইমান – যুক্তরাজ্যের মুসলিম এলজিবিটি সমর্থকগোষ্ঠী
এজি মোহাম্মদ খুরশীদ (লেফটেন্যান্ট)

এজি মোহাম্মদ খুরশিদ (জন্ম:১৯৩৯) একজন বাংলাদেশী লেফটেন্যান্ট। তিনি ২০২৩ সালে বাংলাদেশের সর্বোচ্চ বেসামরিক পুরষ্কার স্বাধীনতা পুরস্কারে ভূষিত হন। বাংলাদেশের মুক্তিযুদ্ধে অবদানের জন্য প্রধানমন্ত্রী শেখ হাসিনা তাকে এই পুরস্কার প্রদান করেন।